വായന ജനകീയമാവണം: കെ.വി.മോഹന്കുമാര് കൊല്ലം: അക്കാദമിക് തലത്തില് നിന്നും വായന സാധാരണക്കാരിലേക്ക് ഇറങ്ങിചെല്ലണമെന്ന് വയലാര് അവാര്ഡ് ജേതാവ് കെ.വി. മോഹന്കുമാര് പറഞ്ഞു. സാധാരണ മനുഷ്യര് ജീവിക്കുന്ന തൊഴിലിടങ്ങളിലേക്ക് വായന കടന്നുചെല്ലണം. ജില്ലാ ലൈബ്രറി വികസന സമിതിയുടെ ആഭിമുഖ്യത്തിലുള്ള കൊല്ലം പുസ്തകോത്സവം ഉദ്ഘാടനം ചെയ്ത് പ്രസംഗിക്കുകയായിരുന്നു അദ്ദേഹം. ഓരോ കാലഘട്ടത്തിലുമുള്ള എഴുത്തുകാര് അവരുടെ ആ കാലഘട്ടത്തിലെ ജീവിതത്തെ അനാവരണം ചെയ്യുന്നത് സ്വന്തം കൃതികളിലൂടെയാണ്. എഴുത്തുകാരന്റെ രാഷ്ട്രീയം അവന്റെ നിലപാടാണ്. സാധാരണക്കാരന്റെ ജീവിതം ആവിഷ്ക്കരിക്കുന്നതിലൂടെ എഴുത്തുകാരന് സ്വന്തം നിലപാട് വ്യക്തമാക്കുകയാണ്. ജില്ലാ ലൈബ്രറി വികസന സമിതി ചെയര്മാന് കെ.ബി.മുരളീകൃഷ്ണന്റെ അധ്യക്ഷതയില് കൂടിയ യോഗത്തില് സംസ്ഥാന ലൈബ്രറി കൗണ്സില് എക്സിക്യൂട്ടീവ് അംഗം ഡോ.പി.കെ.ഗോപന് വായനാമത്സര വിജയികള്ക്കുള്ള സമ്മാനവിതരണം നടത്തി. ജില്ലാ ലൈബ്രറി വികസന സമിതി കണ്വീനര് ഡി.സുകേശന്, സ്റ്റേറ്റ് കൗണ്സില് അംഗം ചവറ.കെ.എസ്.പിള്ള, ജില്ലാ ലൈബ്രറി കൗണ്സില് വൈസ് പ്രസിഡന്റ് എ.എസ്.ഷാജി, ജില്ലാ ലൈബ്രറി കൗണ്സില് ജോയിന്റ് സെക്രട്ടറി പ്രഫ.ബി.ശിവദാസന് പിള്ള, എക്സിക്യൂട്ടീവ് അംഗം എം. ബാലചന്ദ്രന്, ജില്ലാ ലൈബ്രറി കൗണ്സില് എക്സിക്യൂട്ടിവ് അംഗം പി.ഉഷാകുമാരി എന്നിവര് പ്രസംഗിച്ചു. ജയപ്രകാശ് മേനോന്, ഡോ.കെ.ബി.ശെല്വമണി, പി.കൃഷ്ണന്കുട്ടി, വി.വിജയകുമാര്, ശശികുമാര് എന്നിവര് ചടങ്ങില് സംബന്ധിച്ചു. കേരളത്തിലെ പ്രശസ്തരായ അറുപതിലധികം പ്രസാധകര് ആണ് മേളയില് പങ്കെടുക്കുന്നത്. പുസ്തകോത്സവത്തില് ജില്ലയില് നിന്നും എണ്ണൂറോളം ലൈബ്രറികള് ഈ ദിവസങ്ങളില് പുസ്തകം വാങ്ങും. 29 ന് സമാപിക്കും.